VSRS Sklep II DoR 122/2023
Sodna praksa Vrhovnega sodišča, 2023-04-05

dr. Mateja Končina Peternel (preds.), Tomaž Pavčnik (poroč.), Jan Zobec

predlog za dopustitev revizije - sprejem v nadzorovano obravnavo na podlagi sklepa sodišča - podaljšanje zdravljenja v nadzorovani obravnavi - podaljšanje ukrepa - trajanje ukrepa - zavrnitev predloga

1. Sodišče je v obravnavani zadevi odločalo o ukrepu postopka za sprejem na zdravljenje v nadzorovano obravnavo brez privolitve na podlagi sklepa sodišča (4. alineja drugega odstavka 30. člena Zakona o duševnem zdravju (ZDZdr)). V tej zadevi ni bilo sporno, da so pogoji iz drugega odstavka 80. člena ZDZdr podani. Tako v pritožbenem postopku kot sedaj v postopku za dopustitev revizije je sporno zgolj trajanje izrečenega ukrepa.

2. Sodišče prve stopnje je odločilo, da se nasprotno udeleženko sprejme na zdravljenje v nadzorovano obravnavo za šest mesecev od dneva izdaje sklepa sodišča prve stopnje, to je od 27. februarja 2023 in vse do 27. avgusta 2023. Z 2. točko izreka je določilo koordinatorje nadzorovane obravnave, ki imajo vsa pooblastila iz 87. člena ZDZdr ter jih sodišče s 3. točko tudi pooblašča, da lahko od zdravljene osebe zahtevajo, da prebiva v določenem kraju oziroma, da jim kot koordinatorjem zagotovi dostop do prostorov, kjer biva.

3. Pritožbeno sodišče je odločalo o pritožbi pooblaščenca nasprotne udeleženke. Predmet pritožbenega napada je bila le odločitev, glede šestmesečne nadzorovane obravnave. Pritožnica se je zavzemala za določitev zgolj treh mesecev. Pritožbeno sodišče je pritožbo zavrnilo in sklep sodišča prve stopnje potrdilo.

4. Nasprotna udeleženka po pooblaščencu vlaga predlog za dopustitev revizije glede vprašanja, ali se maksimalno možno šestmesečno obdobje podaljšanje časa zdravljenja v nadzorovani obravnavi iz prvega odstavka 83. člena ZDZdr računa od izteka časa predhodnega podaljšanja zdravljenja, ali pa od dneva izdaje sklepa sodišča o dovolitvi ponovnega podaljšanja zdravljenja v nadzorovani obravnavi.

5. Pojasnjuje, da je bila nasprotni udeleženki nadzorovana obravnava odrejena že s sklepom Okrajnega sodišča v Mariboru Pr 271/2022 in sicer za časovno obdobje od 14. 8. 2022 do 14. 2. 2023. Zakon predvideva, da je mogoče ukrep podaljšati, vendar največ za šest mesecev. V obravnavani zadevi je podan položaj, ko je sodišče nadzorovano obravnavo podaljšalo šele z dnem 27. 2. 2023 in ne že z dnem 14. 2. 2023, ko se je šestmesečno obdobje po predhodnem sklepu izteklo.

7. Vrhovno sodišče dopusti revizijo, če je od njegove odločitve mogoče pričakovati odločitev o pravnem vprašanju, pomembnem za zagotovitev pravne varnosti, enotne uporabe prava ali za razvoj prava prek sodne prakse (prvi odstavek 367.a člena Zakona o pravdnem postopku, v nadaljevanju ZPP).

8. Zakonska ureditev sprejema v nadzorovano obravnavo je takšna, da sodišče lahko izreče ukrep za obdobje, ki ne sme biti daljše od šestih mesecev (tretji odstavek 48. člena ZDZdr). V nadaljevanju lahko sodišče na predlog direktorja psihiatrične bolnišnice s sklepom odloči, da se zdravljenje osebe nadaljuje v nadzorovani obravnavi. Sodišče lahko čas zdravljenja v nadzorovani obravnavi podaljša, vsakič največ za šest mesecev (prvi odstavek 83. člena ZDZdr).

9. Glede na povzeto zakonsko ureditev ter glede na odločitev nižjih sodišč, da se nadaljevanje ukrepa začne 27. 2. 2023 (ob izdaji sklepa sodišča prve stopnje) in zaključi 27. 8. 2023 (šest mesecev od dne, ko je bil izrečen in je začel teči rok podaljšanja), po presoji Vrhovnega sodišča predlagano vprašanje procesnim zahtevam za dopustitev revizije ne ustreza. Ker pogoji za dopustitev revizije tako niso izpolnjeni, je Vrhovno sodišče predlog zavrnilo (drugi odstavek 367.c člena ZPP).

10. Vrhovno sodišče je odločalo v senatu, navedenem v uvodu sklepa. Odločitev je sprejelo soglasno (sedmi odstavek 324. člena ZPP).

Zakon o pravdnem postopku (1999) - ZPP  - člen 367a, 367a/1, 367c, 367c/2

Zakon o duševnem zdravju (2008) - ZDZdr  - člen 30, 30/2, 30/2-4, 48, 48/3, 83, 83/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.